## Pravilnik o načinu plaćanja i obračunavanja doprinosa za mirovinsko osiguranje

### NN 3/1999 (8.1.1999.), Pravilnik o načinu plaćanja i obračunavanja doprinosa za mirovinsko osiguranje

# **HRVATSKI ZAVOD ZA MIROVINSKO OSIGURANJE**

Na osnovi članka 146. stavka 4. Zakona o mirovinskom osiguranju ("Narodne
novine", broj 102/98) Upravno vijeće Hrvatskog zavoda za mirovinsko osiguranje
na sjednici održanoj 29. prosinca 1998. donosi

## **PRAVILNIK**

### **O NAČINU PLAĆANJA I OBRAČUNAVANJA DOPRINOSA ZA MIROVINSKO OSIGURANJE**

Članak 1.

Ovim se Pravilnikom pobliže propisuje način plaćanja i obračunavanja
doprinosa za mirovinsko osiguranje utvrđenih Zakonom o mirovinskom osiguranju
("Narodne novine", broj 102/98. - u daljnjem tekstu: Zakon) i drugim propisima.

1. PLAĆANJE I OBRAČUNAVANJE DOPRINOSA ZA ZAPOSLENIKE I S NJIMA
IZJEDNAČENE OSOBE

Članak 2.

Za zaposlenike i s njima, prema posebnim propisima izjednačene osobe
(članak 10. stavak 1. točka 1. Zakona), za osobe koje su izabrane ili imenovane
na dužnost u tijelima državne vlasti, jedinicama lokalne uprave i samouprave
i jedinicama lokalne samouprave, ako za taj rad primaju plaću (članak 10.
stavak 1. točka 2. Zakona) za osobe - strane državljane i osobe bez državljanstva,
koji su zaposleni na teritoriju Republike Hrvatske, ako međunarodnim ugovorom
nije drukčije određeno (članak 10. stavak 1. točka 5. Zakona), osnovica
za obračunavanje i plaćanje doprinosa jest plaća (članak 141. točka 1.
Zakona).

Odredbe stavka 1. ovoga članka odnose se i na zaposlenike koje je poslodavac
uputio u inozemstvo radi obavljanja određenih poslova, koji su zasnovali
radni odnos kod poslodavca čije je sjedište u Republici Hrvatskoj, a koji
obavlja djelatnost u inozemstvu.

Članak 3.

Plaćom koja služi za obračunavanje i plaćanje doprinosa smatra se plaća
u skladu s propisima o porezu na dohodak.

Ako je plaća zaposlenika iz članka 2. stavka 2. ovog Pravilnika isplaćena
u stranoj valuti, osnovica za obračunavanje i plaćanje doprinosa utvrđuje
se u protuvrijednosti izraženoj u kunama izračunatoj prema srednjem tečaju
Hrvatske narodne banke za tu valutu na dan dospijeća obveze plaćanja.

Članak 4.

Za osiguranike iz članka 2. ovoga Pravilnika za vrijeme ostvarivanja
prava na naknadu plaće (članak 141. točka 2. Zakona) osnovice za obračunavanje
i plaćanje doprinosa jesu:

1) naknada plaće za vrijeme bolovanja koja se isplaćuje na teret Zavoda
za zdravstveno osiguranje (članak 21. stavak 1. točka 1. do 5., 8. i 9.
Zakona o zdravstvenom osiguranju - u daljnjem tekstu: ZZO),

2) naknada plaće za vrijeme korištenja obveznog porodiljnog dopusta
(članak 21. stavak 1. točka 6. ZZO),

3) naknada plaće nakon proteka obveznog porodiljnog dopusta do jedne,
odnosno tri godine života djeteta (članak 21. stavak 1. točka 7. ZZO),

4) naknada plaće roditelju djeteta kojem je potrebna pojačana briga
i njega (članak 21. stavak 1. točka 7. ZZO),

5) naknada plaće za posvojiteljski dopust (članak 67. Zakona o radu
i članak 21. stavak 1. točka 7. ZZO),

6) naknada plaće poradi spriječenosti za rad zbog bolesti nakon prestanka
radnog odnosa najduže do 30 dana,

7) naknada plaće zbog ozljede na radu ili oboljenja od profesionalne
bolesti u slučaju stečajnog postupka nad poslodavcem (članak 26. stavak
1. ZZO),

8) naknada plaće nakon prekida radnog odnosa za vrijeme trudnoće, korištenja
porodiljnog dopusta, posvojiteljskog dopusta, prava na rad sa skraćenim
radnim vremenom do jedne odnosno, tri godine djeteta, dopusta iz članka
57. stavka 4. Zakona o radu i korištenja stanke za dojenje djeteta iz članka
60. Zakona o radu,

9) naknada plaće za osiguranika - roditelja koji radi s polovicom punoga
radnog vremena ili koristi dopust do sedme godine djetetova života zbog
njege teže hendikepiranog djeteta (članak 66. Zakona o radu).

Članak 5.

Za obveznike koji svoje poslovanje vode preko organizacije ovlaštene
za poslove platnog prometa, obveza plaćanja doprinosa iz plaće i na plaću
za osiguranike iz članka 2. Pravilnika dospijeva na dan podizanja sredstava
za plaće, a ako plaća nije isplaćena, petnaestoga dana u mjesecu za prethodni
mjesec. (članak 147. stavak 2. Zakona).

Obveznik plaćanja doprinosa koji nije isplatio plaću u roku dospijeća
iz prethodnog stavka, dužan je obračunati i uplatiti doprinos na najnižu
osnovicu (članak 143. stavak 2. Zakona) petnaestog dana u mjesecu za prethodni
mjesec.

Doprinos koji je obveznik plaćanja doprinosa obračunao i uplatio na
najnižu osnovicu, smatra se dijelom doprinosa koji se konačno obračunava
pri isplati neisplaćenih plaća.

Obveza plaćanja doprinosa za osiguranike - zaposlenike koje je poslodavac
uputio u inozemstvo radi obavljanja određenih poslova (članak 2. stavak
2. ovoga Pravilnika) dospijeva na dan podizanja sredstava za plaće zaposlenika
u sjedištu poslodavca u Republici Hrvatskoj.

Obveza plaćanja doprinosa na isplaćenu naknadu plaće dospijeva posljednjega
dana u mjesecu u kojem je naknada isplaćena ako se naknada izravno isplaćuje
osiguraniku od strane nadležnih tijela (članak 147. stavak 2. točka 3.
Zakona) odnosno na dan povrata isplaćene naknade (refundacije) isplatitelju
naknade plaće.

Članak 6.

Doprinos za mirovinsko osiguranje za osiguranike iz članka 2. ovoga
Pravilnika obračunava se i plaća "iz" i "na" plaću po stopama utvrđenim
zakonom.

Ako osiguranici iz članka 2. ovog Pravilnika primaju naknadu plaće,
doprinos za mirovinsko osiguranje obračunava se i plaća na svotu isplaćene
naknade po stopi utvrđenoj zakonom.

2. PLAĆANJE I OBRAČUNAVANJE DOPRINOSA ZA OSIGURANIKE KOJI SU
SAMI OBVEZNICI PLAĆANJA DOPRINOSA

Članak 7.

Osiguranici koji su sami obveznici plaćanja doprinosa jesu:

1. hrvatski državljani koji su u Republici Hrvatskoj zaposleni kod stranih
diplomatskih konzularnih i drugih međunarodnih predstavništava ili u osobnoj
službi kod stranog državljana (članak 10. stavak 1. točka 4. Zakona),

2. obrtnici (članak 11. točka 1. Zakona),

3. trgovci pojedinci (članak 11. točka 1. Zakona) i članovi uprave trgovačkih
društava ako nisu obvezno osigurani po drugoj osnovi (članak 13. Zakona),

4. osobe koje u skladu s posebnim propisima samostalno obavljaju profesionalnu
djelatnost (članak 11. točka 2. Zakona), vrhunski športaši i šahisti ako
nisu osigurani po drugoj osnovi (članak 11. točka 3. Zakona), svećenici,
redovnici i redovnice i ostali vjerski službenici, ako nisu obvezno osigurani
po drugoj osnovi (članak 14. Zakona),

5. poljoprivrednici i članovi njihovih kućanstava koji obavljaju poljoprivrednu
djelatnost kao jedino ili glavno zanimanje (članak 12. Zakona),

6. hrvatski državljani zaposleni u inozemstvu kod međunarodnih organizacija
i stranih poslodavaca ili na brodovima pod stranom zastavom, ako nisu obvezno
osigurani prema inozemnim propisima na koje se odnosi međunarodni ugovor
o socijalnom osiguranju (članak 16. stavak 1. Zakona), te hrvatski državljani
zaposleni kod međunarodnih organizacija na teritoriju Hrvatske (članak
16. stavak 2. Zakona),

7. osobe osigurane na produženo osiguranje (članak 17. Zakona).

Članak 8.

Doprinos za mirovinsko osiguranje za osiguranike iz članka 7. ovoga
Pravilnika obračunava se i plaća prema zakonom utvrđenoj stopi doprinosa
na pripadajuće osnovice osiguranja, utvrđene odlukama Hrvatskog zavoda
za mirovinsko osiguranje (u daljnjem tekstu: Zavod).

Za osiguranike iz članka 7. ovoga Pravilnika, a prema članku 144. Zakona,
posebnom odlukom utvrđuju se više osnovice osiguranja, postupak, rokovi
i način razvrstavanja.

Osiguranici koji imaju pravo izbora u više osnovice bit će svrstani
u višu osnovicu osiguranja od prvoga dana idućega mjeseca od mjeseca u
kojem je podnesen zahtjev i to pravo imaju samo jedanput u kalendarskoj
godini.

Pravo na izbor na višu osnovicu prestaje idućega mjeseca od mjeseca
od kojeg je podnesen zahtjev za prestanak toga prava.

Ako osiguranici iz članka 7. ovoga Pravilnika izaberu više osnovice
osiguranja, doprinos na te više osnovice obračunava se i plaća po stopama
utvrđenim zakonom.

Za osiguranike iz članka 10. stavka 1. točke 4. Zakona i članka 16.
stavka 2. Zakona koji su s poslodavcem ugovorili plaću i ako je ta plaća
veća od osnovice utvrđene odlukom Zavoda, ta plaća je osnovica za obračunavanje
i plaćanje doprinosa.

Ako tijekom osiguranja kod osiguranika iz članka 10. stavka 1. točke
4., članka 11. točke 2. i 3. članka 14. i članka 16. i 17. Zakona nastanu
promjene u stručnoj spremi doprinos se obračunava i plaća od nove osnovice
osiguranja koja odgovara novoj stručnoj spremi od prvog dana idućeg mjeseca
od mjeseca u kojem je nastala promjena.

Članak 9.

Obveznici plaćanja doprinosa za osiguranike iz članka 7. ovoga Pravilnika
su sami osiguranici.

Ako je plaćanje doprinosa za mirovinsko osiguranje za osiguranike iz
članka 11. stavka 2. i 3. Zakona, odnosno osiguranike iz članka 17. Zakona
preuzela strukovna organizacija, Republika Hrvatska ili druga pravna osoba,
to je osiguranik dužan dokazati pri podnošenju prijave na osiguranje.

Ako strukovna organizacija, Republika Hrvatska ili druge pravne osobe
koje su preuzele obvezu plaćanja doprinosa ne uplate dospjele doprinose,
obveznici plaćanja doprinosa i dalje ostaju osiguranici.

Ako strukovna organizacija, Republika Hrvatska ili druga pravna osoba
preuzme obvezu plaćanja doprinosa na osnovice iz odluka o osiguranicima
iz članka 11. stavka 2. i 3. i članka 17. Zakona i ako ti osiguranici izaberu
višu osnovicu osiguranja obveznici su plaćanja doprinosa na razliku doprinosa
obračunatog na višu osnovicu osiguranja i osnovicu osiguranja iz odluka,
ako nije drukčije ugovoreno.

Članak 10.

Za osiguranike iz članka 10. stavka 1. točke 4. članka 11. do 14., 16.
i 17. Zakona koji sami za sebe plaćaju doprinos, obveza plaćanja dospijeva
posljednjega dana u mjesecu za tekući mjesec.

Za osiguranike iz članka 10. stavka 1. točke 4. i članka 16. stavka
2. Zakona, koji su s poslodavcem ugovorili plaću i ako je ta plaća veća
od osnovica predviđenih odlukama Zavoda, obveza plaćanja dospijeva u rokovima
iz članka 5. stavka 1. 2. i 3. ovoga Pravilnika.

Doprinos koji plaćaju poljoprivrednici i članovi njihovih kućanstava
dospijeva krajem tromjesečja za prethodna tri mjeseca.

Članak 11.

Osiguranicima iz članka 7. ovoga Pravilnika kojima je to svojstvo utvrđeno
za razdoblje koje prethodi godini u kojoj je pokrenut postupak za utvrđivanje
svojstva osiguranika, doprinos za mirovinsko osiguranje obračunava se i
plaća prema osnovici i stopi doprinosa utvrđenoj za godinu u kojoj je postupak
pokrenut (članak 146. stavak 3. Zakona).

Osnovica za ostvarivanje prava iz mirovinskog osiguranja osiguranika
iz prethodnog stavka utvrđuje se u skladu s odlukama Zavoda o osnovicama
osiguranja koje su se primjenjivale u razdobljima za koje se priznaje svojstvo
osiguranika.

Članak 12.

Obračunavanje i plaćanje doprinosa na osnovice osiguranja koje svake
kalendarske godine utvrđuje Zavod, obavlja se bez donošenja rješenja.

Članak 13.

Obračunavanje i plaćanje doprinosa za osiguranike iz članka 7. ovoga
Pravilnika na naknade plaće (članak 141. točka 2. Zakona) obavlja se na
isti način kao za zaposlenike, osim za slučajeve iz članka 4. točke 7.,
8. i 9. ovoga Pravilnika.

Iznimno od odredbe stavka 1. ovog članka, za hrvatske državljane koji
su u Republici Hrvatskoj zaposleni kod stranih diplomatskih, konzularnih
i drugih međunarodnih predstavništava ili u osobnoj službi kod stranih
državljana koji imaju pravo na naknadu plaće za rad s polovicom radnog
vremena, odnosno dopust do sedme godine djetetovog života zbog njege teže
hendikepiranog djeteta (članak 66. Zakona o radu) plaća se doprinos za
mirovinsko osiguranje na isplaćenu naknadu plaće.

Ako se doprinos za osiguranike iz članka 7. ovoga Pravilnika treba obračunati
za razdoblje manje od mjesec dana, za svaki kalendarski dan uzima se 1/30
mjesečne svote doprinosa.

Članak 14.

Za obrtnike i osobe koje u skladu s posebnim propisima, samostalno obavljaju
profesionalnu djelatnost, koji privremeno obustave obavljanje djelatnosti
i ako im se za to vrijeme isplaćuje naknada plaće na teret Hrvatskog zavoda
za zdravstveno osiguranje ili na teret Republike Hrvatske, plaća se doprinos
za mirovinsko osiguranje na isplaćenu naknadu plaće.

3. PLAĆANJE I OBRAČUNAVANJE DOPRINOSA ZA OSOBE OSIGURANE U ODREĐENIM
OKOLNOSTIMA

Članak 15.

Za osobe osigurane u određenim okolnostima za slučajeve invalidnosti
i tjelesnog oštećenja zbog ozljede na radu ili profesionalne bolesti iz
članka 18. do 20. Zakona, doprinos se obračunava i plaća u stalnim mjesečnim
svotama doprinosa koje utvrđuje Zavod svojom odlukom.

Za redovite učenike odnosno studente, doprinos se plaća i obračunava
na bruto iznos zarade.

Članak 16.

Obveznici plaćanja doprinosa za osobe iz članka 15. ovoga Pravilnika
jesu:

1. škole, visoka učilišta i poslodavci - za osigurane osobe iz članka
18. stavka 1. točke 1. i članka 18. stavka 2. Zakona,

2. nadležna državna tijela za osigurane osobe iz članka 18. stavka 1.
točke 3. i članka 19. i 20. Zakona,

3. nadležna služba zapošljavanja za osigurane osobe iz članka 18. stavka
1. točke 2. Zakona,

4. pravne osobe registrirane za posredovanje pri zapošljavanju učenika
odnosno studenata za osobe iz članka 15. stavka 2. ovoga Pravilnika.

Članak 17.

U slučaju kada se doprinos plaća za vrijeme kraće od mjesec dana za
svaki kalendarski dan proveden na poslu, odnosno, aktivnosti ili u okolnostima
iz članka 15. stavka 1. ovoga Pravilnika, plaća se 1/30 od propisane mjesečne
svote.

Članak 18.

Obveza plaćanja doprinosa za obveznike plaćanja iz članka 16. točke
1., 2. i 3. ovoga Pravilnika dospijeva posljednjega dana u mjesecu za tekući
mjesec.

Obveza plaćanja doprinosa za obveznike plaćanja iz članka 16. točka
4. ovoga Pravilnika dospijeva na dan isplate zarade učeniku odnosno studentu.

4. PLAĆANJE I OBRAČUNAVANJE DOPRINOSA ZA OSIGURANIKE KOJIMA
SE STAŽ OSIGURANJA RAČUNA S POVEĆANIM TRAJANJEM

Članak 19.

Osiguranicima koji rade na osobito teškim i za zdravlje i radnu sposobnost
štetnim radnim mjestima i osiguranicima kojima se nakon određenih godina
života, zbog naravi i težine posla, fiziološke funkcije organizma smanjuju
toliko da onemogućavaju daljnje uspješno obavljanje tog posla osnovica
za obračun i plaćanje doprinosa za staž koji se osiguranicima računa s
povećanim trajanjem, jest plaća.

Članak 20.

Osiguranicima - slijepim osobama, osobama oboljelim od distrofije i
srodnih mišićnih i neuromišićnih bolesti, oboljelima od paraplegije, cerebralne
i dječje paralize, multipleks skleroze, reumatskog artritisa, gluhim osobama
te osobama kod kojih postoji funkcionalni poremećaj zbog kojih se ne mogu
samostalno kretati bez uporabe invalidskih kolica, osnovica za obračun
i plaćanje doprinosa za staž koji se računa s povećanim trajanjem, jest
plaća.

Članak 21.

Osnovica za plaćanje doprinosa za staž osiguranja koji se računa s povećanim
trajanjem koji se priznaje za ranija razdoblja, jest prosječna plaća svih
zaposlenih u Republici Hrvatskoj prema podacima Državnog zavoda za statistiku
u godini koja prethodi godini u kojoj je pokrenut postupak za priznavanje
staža koji se računa s povećanim trajanjem.

Članak 22.

Na naknade plaće koje isplaćuje Hrvatski zavod za zdravstveno osiguranje
i naknade plaće koje isplaćuju centri za socijalnu skrb, ne plaća se doprinos
za staž koji se osiguranicima računa s povećanim trajanjem.

Članak 23.

Obveza plaćanja doprinosa za staž koji se računa s povećanim trajanjem
dospijeva za osiguranike iz čl. 2. ovoga Pravilnika u rokovima iz članka
5. stavka 1., 2. i 3. ovoga Pravilnika.

Obveza plaćanja doprinosa za staž koji se računa s povećanim trajanjem
za ranija razdoblja, dospijeva u roku od 15 dana nakon dostave rješenja
o utvrđenom stažu.

5. PLAĆANJE I OBRAČUNAVANJE DOPRINOSA ZA OSTALE OSIGURANIKE

Članak 24.

Ostalim osiguranicima, prema ovom pravilniku smatraju se:

1. osobe koje pružaju njegu i pomoć HRVI 100% I. skupine (članak 10.
stavak 1. Zakona),

2. osobe koje se nakon završenog školovanja nalaze na obveznom praktičnom
radu ili dobrovoljnoj praksi (volonteri - članak 10. stavak 1. točka 3.
Zakona),

3. nezaposleni HRVI i druge nezaposlene osobe koje su obvezno osigurane
pod uvjetima i u trajanju utvrđenim propisima o zapošljavanju (članak 10.
stavak 2. Zakona),

4. roditelj koji obavlja roditeljsku dužnost u prvoj godini života djeteta,
a nije obvezno osiguran po drugoj osnovi (članak 15. Zakona),

5. korisnici invalidske mirovine zbog profesionalne nesposobnosti za
rad (članak 25. stavak 6. Zakona).

Članak 25.

Za osobe koje pružaju njegu i pomoć HRVI 100% I. skupine (članak 10.
stavak 1. Zakona, članak 56. Zakona o pravima hrvatskih branitelja iz Domovinskog
rata i članova njihovih obitelji i članak 15. Pravilnika o izboru, načinu
i postupku ostvarivanja prava osoba koje pružaju njegu i pomoć hrvatskim
ratnim vojnim invalidima 100% I. skupine) osnovica za obračun i plaćanje
doprinosa jest svota novčane naknade povećana za doprinos iz plaće i na
plaću.

Obveznik plaćanja doprinosa za osiguranike iz članka 24. točke 1. ovoga
Pravilnika jest Ministarstvo obrane.

Članak 26.

Za osobe koje se nakon završenog školovanja nalaze na obveznom praktičnom
radu ili dobrovoljnoj praksi (volonteri), ako rade s punim radnim vremenom,
bez obzira na to primaju li za taj rad plaću, odnosno naknadu, osnovica
za obračunavanje i plaćanje doprinosa utvrđuje se odlukom Zavoda.

Članak 27.

Za nezaposlene HRVI i druge nezaposlene osobe (članak 31. i 33. Zakona
o zapošljavanju) osnovica za obračunavanje i plaćanje doprinosa jest osnovica
osiguranja koju utvrđuje Vlada Republike Hrvatske u skladu s člankom 34.
Zakona o zapošljavanju.

Članak 28.

Za osiguranike koji obavljaju roditeljske dužnosti u prvoj godini života
djeteta, a nisu obvezno osigurani po drugoj osnovi (članak 15. Zakona),
osnovica za obračunavanje i plaćanje doprinosa utvrđuje se odlukom Zavoda.

Članak 29.

Doprinos za mirovinsko osiguranje za osiguranike iz članka 24. točke
1. i 5. ovoga Pravilnika plaća se po stopi doprinosa iz plaće i na plaću
utvrđenim zakonom, a za osiguranike iz članka 24. točke 2., 3. i 4. ovoga
Pravilnika prema zakonom utvrđenoj stopi na osnovicu osiguranja.

Članak 30.

Za osobe koje se nakon završenog školovanja nalaze na obveznom praktičnom
radu ili na dobrovoljnoj praksi (članak 10. stavak 1. točka 3. Zakona)
obveza plaćanja doprinosa dospijeva krajem mjeseca za tekući mjesec.

Za nezaposlene osobe iz članka 24. točke 3. ovoga Pravilnika, obveza
plaćanja doprinosa dospijeva posljednjeg dana u mjesecu za tekući mjesec.

6. PLAĆANJE DOPRINOSA

Članak 31.

Doprinosi za mirovinsko osiguranje obračunavaju se i plaćaju prema propisima
koji vrijede u vrijeme plaćanja doprinosa.

Iznimno, ako je poslodavac isplatio plaću, a nije platio doprinos ili
ako se naknadno utvrdi da poslodavac nije primijenio propise o mirovinskom
osiguranju u svezi s doprinosima, primjenjuju se propisi koji su vrijedili
za vrijeme isplaćenih plaća.

U slučaju ako se doprinos plaća na najnižu osnovicu za plaćanje doprinosa
(članak 143. Zakona) za prethodno razdoblje, doprinos se plaća na najnižu
osnovicu i stopu doprinosa koja vrijedi u trenutku plaćanja doprinosa,
a osnovica za ostvarivanje prava iz mirovinskog osiguranja je najniža osnovica
za plaćanje doprinosa koja je vrijedila za razdoblje za koje je plaćen
doprinos.

Članak 32.

Ako se plaća isplaćuje za razdoblja koja prethode tekućoj poslovnoj
godini, doprinos za mirovinsko osiguranje obračunava se i plaća prema propisima
koji vrijede u trenutku isplate plaće, a kao osnovica za ostvarivanje prava
iz mirovinskog osiguranja uzima se plaća koja se preračunava na vrijednost
plaća za godinu na koju se odnosi isplaćena plaća.

Članak 33.

Obveznici plaćanja doprinosa za mirovinsko osiguranje iz članka 145.
stavka 1. točke 3., 4. i 5. Zakona dužni su pri uplati doprinosa na naknade
plaće, odnosno, na osnovice osiguranja, dostaviti Zavodu specifikaciju
uplata za svakog osiguranika i to: prema matičnom broju poslodavca, jedinstvenom
matičnom broju građana, prezimenu i imenu osiguranika, visini isplaćene
naknade, razdoblju na koje se naknada odnosi te svoti uplaćenog doprinosa
za mirovinsko osiguranje.

Članak 34.

Pri svakoj isplati naknade plaće osiguraniku nakon proteka obveznog
porodiljnoga dopusta do jedne, odnosno tri godine života djeteta i novčane
naknade za posvojiteljski dopust za koji je obveznik plaćanja Republika
Hrvatska (članak 145. stavak 1. točka 6. Zakona) Hrvatski zavod za zdravstveno
osiguranje kao isplatitelj, dužan je Zavodu dostaviti istovjetnu specifikaciju
kao i obveznici iz članka 33. ovoga Pravilnika.

Na osnovi podataka o isplaćenim naknadama plaće za osiguranike iz prethodnog
stavka Zavod će obračunati doprinos za mirovinsko osiguranje Republici
Hrvatskoj.

Članak 35.

Republika Hrvatska plaća doprinos akontativno, mjesečno, na najnižu
osnovicu za plaćanje doprinosa za osiguranike iz članka 2. stavka 2., 3.,
4., 5. i 6. zakona kojim se utvrđuju stope doprinosa za mirovinsko osiguranje.

Konačni obračun obveza Republike Hrvatske sastavlja Zavod, nakon provedene
kontrole isplaćenih plaća i naknada.

Članak 36.

Obveznici uplaćivanja doprinosa za mirovinsko osiguranje dužni su doprinos
uplaćivati na prihodne račune Zavoda sukladno propisima kojima je uređen
način uplaćivanja prihoda proračuna i izvanproračunskih fondova te prihoda
za financiranje drugih javnih potreba.

Članak 37.

Na naknadu plaće koju isplaćuje poslodavac na teret Zavoda, invalidima
rada iz članka 47. i 48. Zakona, ne plaća se doprinos za mirovinsko osiguranje.

Članak 38.

Obveznik plaćanja doprinosa za mirovinsko osiguranje koji ne uplati
doprinos u propisanom roku dospijeća, dužan je na dospjelu svotu doprinosa
platiti kamate za sve dane zakašnjenja, prema posebnim propisima.

Obračun kamata za dugove utvrđene kontrolom obračuna i plaćanja doprinosa
računa se od dana dospijeća obveza do dana provedene kontrole, odnosno,
do dana uplate.

Ako dužnik, osim glavnice, duguje i kamate i troškove, kod redosljeda
podmirenja duga prvo se podmiruju troškovi, zatim kamate i napokon glavnica.

Članak 39.

Ovaj pravilnik stupa na snagu sljedećeg dana od dana objave u "Narodnim
novinama".

Klasa: 140-13/98-01/5565
Urbroj: 341-98-01/98-19
Zagreb, 29. prosinca 1998.

Predsjednik
Upravnog vijeća Hrvatskog zavoda
za mirovinsko osiguranje
**prof. dr. sc. Željko Potočnjak,** v. r.

Pravilnik, NN 3/1999-33